हमारा सब से बड़ा मुद्दा भ्रष्टाचार है, जिस के चलते आम आदमी का जीना मुश्किल हो गया है. यदि भ्रष्टाचार दूर होगा तो महंगाई दूर होगी. भ्रष्टाचार दूर होगा तो सरकारी स्कूलों में पढ़ाई होगी, सरकारी अस्पतालों में मरीजों को दवाइयां मिलेंगी, सड़कें नहीं टूटेंगी, बारिश में ट्रैफिक जाम नहीं होगा, साफसफाई रहेगी. हर समस्या की जड़ भ्रष्टाचार है. सभी पार्टियों के नेता भ्रष्टाचार में लिप्त हैं. अगर लोकपाल बिल पास कर दिया जाए तो आधे से ज्यादा नेता जेल के अंदर होंगे. भ्रष्टाचार के कारण ही इतनी अधिक महंगाई है. आज बिजली के दाम इसलिए बढ़ रहे हैं क्योंकि मुख्यमंत्री बिजली कंपनियों के साथ मिली हुई हैं. पानी के दाम इसलिए बढ़ रहे हैं क्योंकि बड़ेबड़े ठेकों में भ्रष्टाचार है. यह भी पूरी तरह साफ हो चुका है कि ये राजनीतिक पार्टियां भ्रष्टाचार दूर नहीं करेंगी. इसलिए, हमें पार्टी बनानी पड़ी.